Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Španielsko, Barcelona
Miesto : European Joint Undertaking for ITER and Development of Fusion for Energy (F4E),  Josep Pla 2, Torres Diagonal Litoral, Edificio B3, 080 19 Barcelona
Vykonaná v dňoch : 27. – 28. marca 2012
Účel cesty : Účasť na 22. zasadnutí Správnej rady F4E
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Zasadnutie, ktoré bolo pôvodne naplánované na 28. a 29. marca, bolo nakoniec skrátené na jeden deň a konalo sa 28. marca. Dôvodom bol generálny štrajk v Španielsku ohlásený na 29. marca. Účastníci zasadnutia : predseda S.Ward (UK) + zástupcovia všetkých ČŠ EÚ-27 s výnimkou BG, CY, LU - všetci ospravedlnení ; predsedníčka Výkonného výboru (ExCo) L.Gronberg (DK) ; predseda Technického poradného panelu (TAP) J.Sánchez (ES) ; predsedníčka Výboru audítorov B.Vierkorn-Rudolph (DE) ; F4E : riaditeľ F4E F.Briscoe, tajomník R.Monk, šéfovia oddelení za oblasť financovania, verejného obstarávania, právny servis ; Európska komisia (EK) : Y.Capouet, vedúci oddelenia 5 – ITER, Diretoriátu K (Energetika) Generálneho direktoriátu pre výskum a inovácie. 

4.  Stručný priebeh rokovaní

1) Popis problematiky

ITER (International Thermonuclear Reactor) predstavuje najväčší experiment, ktorý je predposledným krokom k praktickému využitiu termonukleárnej energie, tj energie jadrovej syntézy. Jeho cieľom je optimalizovať technológiu, komponenty, riadenie a podmienky nutné pre prevádzku budúcich termonukleárnych elektrární. Reaktor typu TOKAMAK (rozmery toroidu / prstenca : výška 24 m, priemer 30 m, objem pracovného priestoru 800 m3) bude generovať energiu s (tepelným) výkonom 500 MW počas 8 minútovej prevádzky resp. 300 MW / 50 minút, koeficient účinnosti Q = 10). Zariadenie sa stavia vo francúzskom jadrovom stredisku Cadarache (blízko Marseille), podľa pôvodného plánu z roku 2001 malo byť skonštruované do roku 2016, prvú plazmu malo generovať koncom roku 2019, určite ale dôjde k sklzu cca o jeden rok. Plná prevádzka a experimenty sú naplánované na roky 2026-2036. Súčasťou projektu je aj dlhodobý výskum vlastností materiálov pre reaktory budúcich termonukleárnych reaktorov (IFMIF) v Japonsku, kde sa paralelne pracuje aj na projekte pilotnej termonukleárnej elektrárne (tzv. DEMO ; harmonogram : koncept načrtnutý do roku 2019, dizajn hotový v roku 2024, zariadenie skonštruované a spustené do prevádzky v roku 2033).

Členmi združenia Medzinárodná organizácia ITER (ITER-IO) je 7 subjektov : EÚ-27 (Spoločenstvo EURATOM zastúpené Komisiou) + Švajčiarsko, Japonsko, Ruská federácia, USA, Južná Kórea, Čína a India. EÚ hradí 5/11 celkových nákladov (EURATOM 80 %, Francúzsko 20 %), pričom platby sa realizujú v prevažnej miere vo forme in-kind, tj dodávok  jednotlivých komponentov a zariadení. Ďalší členovia konzorcia na projekt prispievajú rovnakým dielom - 1/11.  

EÚ spolu so Švajčiarskom vstupujú do projektu ITER prostredníctvom „Európskeho spoločného podniku pre ITER a rozvoj energie jadrovej syntézy (F4E)“. F4E so sídlom v Barcelone bol zriadený v roku 2007 rozhodnutím Rady (ministrov) EÚ, v jeho Správnej rade má zastúpenie každý ČŠ EÚ-27, Švajčiarsko a Komisia. Správna rada zasadá spravidla 3-4 krát ročne, v prípade potreby môže jej predseda zvolať aj mimoriadne zasadnutie. Navrhuje a schvaľuje odporúčania a rozhodnutia, zodpovedná za implementáciu aktivít F4E.

Podľa najnovších odhadov prestavuje európsky príspevok vo fáze výstavby projektu ITER (výstavba, prevádzka, rezerva – náklady na nepredvídateľné udalosti) 7.2 miliárd EUR (BEUR) v cenách roku 2008. Aj po predložení podrobného plánu na dosiahnutie úspor sa ukázalo, že v krátkodobom hľadisku EÚ potrebuje ďalších 1.4 BEUR, konkrétne na pokrytie nákladov na roky 2012-2013, keď konštrukčná fáza, na ktorej sa podieľa prevažnou mierou EÚ, vyžaduje maximum výdavkov. V decembri 2011 došlo k dohode o financovaní projektu v roku 2012 v rámci trialógu (EK, Rada EÚ, EP) o dodatočnom financovaní projektu, a to výhradne z vnútorných zdrojov formou vhodnej kombinácie prerozdelenia finančných prostriedkov medzi kapitolami 1a, 2 a 5. Predovšetkým sa zohľadnili nevyužité rozpočtové prostriedky. V súčasnosti prebiehajú interné rokovania v Komisii o financovaní projektu v roku 2013.  Presné sumy a podmienky však určí trialóg.

2) Výsledky rokovania 

Správna rada na svojom 22. zasadnutí 28.3.2012 :
1.	Schválila navrhovaný program 22. zasadnutia a zápisnicu z 21. zasadnutia (konalo sa v Barcelone 23.-25.11.2011).
2.	Vzala na vedomie správu svojho predsedu (S.Ward).
3.	Vzala na vedomie ústne informácie Y.Capoueta, vedúceho odd. ITER – RTD-DDG3-K-5. R.Liberali, riaditeľ Direktoriátu K (Energetika) Generálneho direktoriátu pre výskum a inovácie Európskej komisie, ktorý vo funkcii končí, sa na zasadnutí nezúčastnil.
4.	Vzala na vedomie správu o pokroku riaditeľa F4E (F.Briscoe), v ktorej sa venoval najmä : 
a)	Pokroku v prácach ITER – všeobecné záležitosti ; hlavné komponenty : budovy, magnety, vákuová nádoba ; hodnotenie nepredvídaných situácií a rizík.
b)	Pokroku v prácach v rámci širšieho prístupu (osobitná spolupráca s Japonskom).
c)	 Zdokonaľovaniu F4E  - Organizačná štruktúra a personál ; Systém riadenia : projektu, metódy a postupy, ciele, kvalita ; Finančné nariadenie ; Nezávislé hodnotenie.
V súvislosti s uvedenými bodmi bolo konštatované :
-	Existujú riziká ohľadne cien dodávok (in kind) pre ITER-IO, ktorým bude F4E v blízkej dobe čeliť.
-	Treba vziať do úvahy vplyv a dopady rizík nepredvídaných situácií, riaditeľ F4E bol vyzvaný, aby podnikol opatrenia na revitalizáciu postoja a metodológie pre nepredvídané situácie.
-	V niektorých oblastiach, najmä tých, ktoré sa týkajú vákuovej nádoby a výstavby budov, musí F4E a jej dodávatelia čakať na informácie z ITER-IO. Správna rada vyzvala svojho predsedu, aby adresoval jej obavy predsedovi Rady ITER, podobne riaditeľ F4E generálnemu riaditeľovi ITER-IO.
-	Výkonný výbor (ExCo) bol vyzvaný, aby navrhol F4E spôsob, ako systematicky zbierať údaje týkajúce sa geografického rozdelenia kontraktov a grantov.
5.	Vzala na vedomie prezentáciu o systéme projektového manažmentu F4E, víta dosiahnutý pokrok, berie na vedomie zámer F4E ukončiť jeho implementáciu do konca júna 2012, a to najmä časť týkajúcu sa podávania správ.
6.	Vzala na vedomie 2. správu o implementácii a odporúčaniach bývalej PS Správnej rady pre zdokonaľovanie F4E.
7.	Schválila politiku F4E, ktorá sa týka ochrany duševného vlastníctva a vyzvala Výkonný výbor, aby posúdil pravidlá navrhnuté F4E na jej implementáciu so zreteľom na ich schválenie na ďalšom zasadnutí Správnej rady.
8.	Vzala na vedomie viacročný plán politiky obsadzovania pracovných miest (2013-2015).
9.	Schválila prvú úpravu pracovného programu na rok 2012 pod podmienkou, že F4E :
-	poskytne Správnej rade kvantitatívne údaje k rizikám týkajúcich sa záväzkov a platieb najväčších kontraktov,
-	poskytne ešte pred schválením Výkonnému výboru údaje o návrhoch na zmeny tých kontraktov alebo valorizácii ich cien, ktoré prevyšujú 10 MEUR. 
10.	Odsúhlasila predbežný pracovný program na rok 2013 a vyzvala F4E, aby ho predložila Komisii.
11.	Schválila prvú úpravu rozpočtu na rok 2012.
12.	Schválila úpravu 5. edície plánu odhadu zdrojov.
13.	Odsúhlasila návrh, aby bolo obstarávanie testovania vysokého tepelného toku predbežného prototypu Faradayovej klietky a testovania zvýšeného tepelného toku predbežného prototypu primárnej steny rozšírené aj na ďalšie krajiny (celosvetovo).
14.	Vzala na vedomie informácie predsedu Výboru audítorov :
-	s poznámkou, že adminiatratívna záťaž F4E a príjemcov grantov, ktorá sa týka manažmentu grantov, je privysoká v porovnaní s ich úžitkom.
-	vyzvala F4E, aby po konzultáciách s Výkonným výborom a ďalšími zainteresovanými účastníkmi preskúmal účinnejšie spôsoby uzatvárania kontraktov v oblasti výskumných a vývojových aktivít.
15.	Vzala na vedomie výročnú správu interného audítora za rok 2011.
16.	Odsúhlasila chartu úloh a povinností účtovníka F4E a vyzvala predsedu Správnej rady, riaditeľa F4E a účtovníka, aby ju podpísali.
17.	Vzala na vedomie predbežné ročné účty na rok 2011.
18.	Ustanovila Euratom (reprezentový Komisiou) za podpredsedu Výkonného výboru, a to s účinnosťou do 1.9.2013
19.	S účinnosťou do 1.7.2013 vymenovala :
-	A.Grosmana za podpredsedu Technického poradného panelu (TAP).
-	E.Hollisa za podpredsedu Výboru pre administratívu a financie.
20.	Vymenovala D.-P.Pompeia za člena Výkonného výboru, a to s okamžitou platnosťou na dobu 2 rokov.
21.	Obnovila členstvo J.von Kreislerovi, J.M.Haenselovi a T.O’Hanlonovi vo Výbore audítorov, a to s účinnosťou od 1.7.2012 a platnosťou 2 roky.
22.	Rozhodla o termínoch ďalších zasadnutí Správnej rady v roku 2012 :
-	21.5.2012 – posúdenie nominácií na miesto nového riaditeľa F4E
-	28.-29.6.2012
-	10.-11.12.2012
23.	Odsúhlasila sumár záverov 22. zasadnutia Správnej rady.

5.  Závery
R.Liberali, riaditeľ Direktoriátu K (Energetika) Generálneho direktoriátu pre výskum a inovácie Európskej komisie vo funkcii končí, nakoľko odchádza z Komisie.
Zasadnutie sa nieslo najmä v duchu prezentácie správ o pokroku (F4E, širší prístup, zdokonaľovanie štruktúr a systémov riadenia, audit) a schvaľovania návrhu politiky ochrany duševného vlastníctva. Zvláštna pozornosť bola venovaná hodnoteniu nepredvídaných situácií a rizík, a to aj vo vzťahu k ITER-IO.
Boli odsúhlasené prvé úpravy pracovného programu a rozpočtu na rok 2012, ako aj predbežný pracovný program na rok 2013.
Došlo k niektorým personálnym zmenám vo Výkonnom výbore, Technickom poradnom paneli, Výbore pre administratívu a financie a Výbore audítorov.

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí Správnej rady nie sú verejné, majú dôverný charakter (sú určené len pre členov Správnej rady), sú uložené u účastníka cesty na Elektrotechnickom ústave SAV. 

7.   Osobitne vyhodnotený očakávaný prínos ZPC
Povinnosť zúčastniť sa na zasadnutí Správnej rady F4E vyplýva zo štatútu F4E a je priamym dôsledkom pristúpenia ČŠ do spoločenstva EURATOM v roku 2004.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vedy a techniky), Úrad jadrového dozoru SR, Ministerstvo hospodárstva SR

Súhlasím so zverejnením správy na internete

Dátum : 4.4.2012

Správu vypracoval : Jozef Pitel,
                                   účastník cesty

Správu schválil :   Marta Cimbáková, 
                                generálna riaditeľka Sekcie VaT MŠVVaŠ SR